Marian Jurečka

Ing. Marian Jurečka (*15. marca 1981, Přerov) je český politik, od decembra 2021 podpredseda českej vlády a minister práce a sociálnych vecí ČR. V rokoch 2014 až 2017 pôsobil ako minister pôdohospodárstva ČR vo vláde Bohuslava Sobotku. O decembra 2021 do januára 2022 bol zároveň povereným ministrom pôdohospodárstva ČR, od novembra 2022 do marca 2023 poverený minister životného prostredia ČR a od októbra 2024 je poverený riadením ministerstva pre miestny rozvoj ČR.
Od januára 2020 do októbra 2024 bol predsedom politickej strany KDU-ČSL. Predtým v rokoch 2010 - 2019 bol podpredsedom tejto strany. V októbri sa stal poslancom Poslaneckej snemovne PČR. V rokoch 2012 až 2015 a opäť 2016 až 2022 bol zastupiteľom Olomouckého kraja. 
Politická kariéra.
V roku 1999 vstúpil do KDU-ČSL. Niekoľkokrát neúspešne kandidoval v krajský voľbách (2008) a aj v komunálnych voľbách (2006 a 2010). V novembri 2010 bol zvolený za podpredsedu strany a po demisii Petra Šilara bol v decembri 2011 zvolený za 1. podpredsedu strany.
V októbri 2012 bol Marian Jurečka ako líder spoločnej kandidátky KDU-ČSL a Strany zelených v Olomouckom kraji zvolený za zastupiteľa Olomouckého kraja. Táto koalícia získala 11% a 8 mandátov. Zo svojho mandátu kvôli časovej vyťaženosti v marci 2015 odišiel.
Volebné obdobie 2013 - 2017.
Vo voľbách do Poslaneckej snemovne PČR v roku 2013 kandidoval za KDU-ČSL ako líder v Olomouckom kraji a bol zvolený za poslanca. Po zvolení Pavla Bělobrádka za podpredsedu Poslaneckej snemovne ho nahradil vo funkcii predsedu Poslaneckého klubu KDU-ČSL.
V januári 2014 sa stal kandidátom na post ministra pôdohospodárstva v Sobotkovej vláde. 29. januára 2014 bol do tejto funkcie menovaný. Vzhľadom na jeho pôsobenie vo vláde rezignoval na post predsedu Poslaneckého klubu. 
V komunálnych voľbách 2014 ho zvolili za zastupiteľa obce Rokytnice. Hneď po zvolení sa však mandátu vzdal.
V krajských voľbách v roku 2016 bol opäť zvolený za zastupiteľa Olomouckého kraja. Na kandidátke bol pôvodne na poslednom mieste, no podarilo sa mu prekrúžkovať na 4. miesto.
Volebné obdobie 2017 - 2021.
Vo voľbách do Poslaneckej snemovne PČR v roku 2017 úspešne obhájil mandát poslanca. Zvolený bol ako líder kandidátky v Olomouckom kraji. Vo funkcii ministra pôdohospodárstva zotrval do 13. decembra 2017, kedy ho nahradil nestraník za ANO Jiří Milek.
Na konci novembra 2018 oznámil, že na sneme KDU-ČSL na jar v roku 2019 bude kandidovať na post predsedu strany. V druhom kole voľby bol však porazený Marekom Výborným. Následne oznámil, že do predsedníctva strany už kandidovať nebude. 
V januári 2020 však svoj postoj zmenil a oznámil, že sa opäť pokúsi stať predsedom KDU-ČSL. Vtedajší predseda Marek Výborný z postu odišiel. Jeho protikandidátmi boli Jan Bartošek a Jan Horníček. Túto voľbu Jurečka vyhral, keď získal 205 hlasov z 357 platných.
V krajských voľbách v roku 2020 bol lídrom subjektu - "Koalice pro Olomoucký kraj". Kandidátku tvorili strany KDU-ČSL, TOP 09, Zelení a hnutie ProOlomouc. Svoj post krajského zastupiteľa obhájil. Na konci januára 2022 na svoj post zastupiteľa rezignoval, keďže sa stal ministrom.
Volebné obdobie 2021 - 2025.
Vo voľbách do Poslaneckej snemovne PČR v roku 2021 bol z pozície predsedu člena KDU-ČSL lídrom volebnej koalície SPOLU (t.j. ODS, KDU-ČSL a TOP 09) v Olomouckom kraji a bol zvolený do Poslaneckej snemovne. 
Po voľbách sa stal kandidátom KDU-ČSL na post podpredsedu vlády a ministra práce a sociálnych vecí ČR vo vznikajúcej vláde Petra Fialu. Do postu ministra nastúpil 17. decembra 2021.
Zároveň bol 17. decembra 2021 menovaný aj do postu ministra pôdohospodárstva, keďže pôvodný kandidát Zdeněk Nekula bol v dobe menovania vlády v karanténe kvôli pandémii COVIDu-19. Túto funkciu zastával do 3. januára, keď ju po ňom prebral práve Nekula.
Na sneme KDU-ČSL v jari 2022 obhájil post predsedu strany.
V októbri 2022 bol prezidentom republiky Milošom Zemanom vymenovaný za dočasného ministra životného prostredia ČR. Túto funkciu vykonával do marca 2023, keď nový prezident ČR Petr Pavel do funkcie vymenoval Petra Hladíka, ktorého predtým Miloš Zeman vymenovať odmietol.
Od 1. októbra ho prezident Petr Pavel dočasne poveril vedením Ministerstva pre miestny rozvoj ČR, keďže o deň skôr na návrh premiéra Fialu odvolal prezident z tohto postu dosluhujúceho ministra Ivana Bartoša, ktorý ako predseda Pirátov z vlády odišiel po odchode celej Pirátskej strany.
Na sneme KDU - ČSL 18. a 19. októbra 2024 v Olomouci prišiel o post predsedu strany, keďže vo funkcii ho nahradil Marek Výborný.
Kritika.
Počas svojho pôsobenia vo funkcii predsedu KDU-ČSL sa preferencie strany prepadli na 2 - 3%. Jeho kolegovia a členovia strany tak už niekoľkokrát vyzývali na jeho odstúpenie, či na zvolanie mimoriadneho snemu strany.